《湘源纪行》
清代·龙启瑞

古木森苍崖，飞云挂石屋。南风三日程，吹送湘水曲。

诸山若屏三，秀色疑可掬。时维暮春初，晴晖散平陆。

蘅芜杂荪荃，细碎纷众绿。山花如有情，时炫游子目。

遥看白鸟下，径就陂塘浴。净极不容唾，况敢濯我足。

当年子屈子，行吟想芳躅。至今湘水流，不共江河浊。

海洋尔何山，灵源此中蓄。何当访幽胜，一就峰顶宿。

作者简介：（1814—1858）清广西临桂人，字辑五，号翰臣。道光二十一年一甲一名进士，官至江西布政使。有《尔雅经注集證》、《经德堂集》等。